Riigikohtu esimees Priit Pikamäe toetab praeguse riigisekretäri Heiki Loodi asumist riigikohtuniku kohale, mistõttu alustab ta riigikogus konsultatsioone tema kandidatuurile toetuse leidmiseks.
Riigikohtust öeldi ERR-ile, et olles 22. mail ära kuulanud riigikohtu üldkogu ja läinud reedel ka kohtute haldamise nõukoja arvamuse, toetab riigikohtu esimees Heiki Loodi asumist riigikohtuniku kohale.
"Kuigi tegemist oli erakordselt tugeva konkursiga tervikuna, olen veendunud, et Heiki Loodi kaasamine riigikohtusse annab kogu riigikohtunike koosseisule oma senise elu- ja töökogemuse ning teadmiste näol juurde sellist täiendavat kompetentsi, mida meie kõrgem kohus vajab," põhjendas Pikamäe valikut.
Pikamäe alustab sel nädalal riigikogu fraktsioonidega konsultatsioone Loodi kandidatuurile toetuse leidmiseks parlamendis.
Seaduse järgi nimetab riigikohtunikud ametisse riigikogu, esimese ja teise astme kohtunikud president.
Loot ütles mais ERR-ile, et seaduse järgi lõpeb tema ametiaeg riigisekretärina selle aasta lõpus ja ta olen teinud otsuse riigikantseleist lahkuda. Ta ütles, et soovib edaspidi pühenduda tööle õigusvaldkonnas, mistõttu kandideeriski riigikohtunikuks.
"Ma olen taustalt jurist ja riigikohtus kunagi ammu ka töötanud. Samuti olen töötanud justiitsministeeriumis. Minu jaoks oli see loomulik valik, kui soovin edasi teha juriidilist tööd ja jätkata riigi teenistuses," selgitas ta.
Riigikohtuniku koht halduskolleegiumis vabaneb seoses Indrek Koolmeistri pensionileminekuga 30. juunist.
Toimetaja: Priit Luts